b'\n_START_ARTICLE_\nPramon\xc4\x97s perversmas\n_START_SECTION_\nPramon\xc4\x97s perversmo prad\xc5\xbeia\n_START_PARAGRAPH_\nPrad\xc5\xbeia perversmui buvo duota smulkiais i\xc5\xa1radimais Anglijos Lanka\xc5\xa1yro grafyst\xc4\x97je, i\xc5\xa1 kuri\xc5\xb3 bene svarbiausias\xc2\xa0\xe2\x80\x93 \xe2\x80\x9eJenny\xe2\x80\x9c verpimo ma\xc5\xa1inos i\xc5\xa1radimas (Jamesas Hargreavesas; patentuotas 1765\xc2\xa0m., nors kojos buvo i\xc5\xa1laisvintos, darbininkams jas tekdavo sukti rankomis). 1769\xc2\xa0m. Richardas Arkwrightas pritaik\xc4\x97 \xc5\xa1iai ma\xc5\xa1inai varom\xc4\x85j\xc4\x85 j\xc4\x97g\xc4\x85, kas \xc5\xbeymiai pagreitino jos darb\xc4\x85 (prad\xc5\xbeioje su v\xc4\x97jo energija, tad pirmasis fabrikas, kuriame buvo \xc5\xa1i\xc5\xb3 ma\xc5\xa1in\xc5\xb3, pavadintas \xe2\x80\x9eV\xc4\x97jo mal\xc5\xabnas\xe2\x80\x9c, v\xc4\x97liau buvo varoma vandens energija; \xc5\xa1ioms ma\xc5\xa1inoms reik\xc4\x97jo statyti specialias patalpas su j\xc4\x97gos varomosiomis, taigi jos buvo stacionarios, skirtingai nei \xe2\x80\x9eJenny\xe2\x80\x9c). \xc5\xa0ie atradimai i\xc5\xa1 esm\xc4\x97s ir tapo pagrindu ma\xc5\xa1in\xc5\xb3 raidai kitose srityse, bet jie prad\xc4\x97jo atpalaiduoti ir darbo j\xc4\x97g\xc4\x85._NEWLINE_Greitaeig\xc4\x97s \xc5\xa1audykl\xc4\x97s su \xc5\xa1ovos \xc4\xaftaisu i\xc5\xa1radimas 1733\xc2\xa0m. (John Kay) paspartino darb\xc4\x85 aud\xc4\x97jams, bet perversmas audimo srityje prasid\xc4\x97jo tik XVIII a. pabaigoje, kai Edmundas Cartwrightas 1785\xc2\xa0m. sukonstravo pirm\xc4\x85sias mechanines audimo stakles, kurias 1792\xc2\xa0m. dar patobulino. Visas audimo operacijas atlikdavo garo ma\xc5\xa1inos (labai patobulintos ir 1769\xc2\xa0m. u\xc5\xbepatentuotos Jameso Watto). Naujas \xc5\xbeingsnis kuriant sud\xc4\x97tingas ma\xc5\xa1inas buvo \xc5\xbeengtas Pranc\xc5\xabzijoje, kur 1804\xc2\xa0m. Liono tekstil\xc4\x97s in\xc5\xbeinierius Josephas Marie Jacquardas, tobulindamas ankstesnes audimo stakles, i\xc5\xa1rado stakles \xc5\xa1ilkui austi._NEWLINE_Ta\xc4\x8diau i\xc5\xa1 prad\xc5\xbei\xc5\xb3 \xc5\xa1ios audimo ma\xc5\xa1inos nebuvo tokios efektyvios, kaip rank\xc5\xb3 darbas. Be to, garo j\xc4\x97gos ir ma\xc5\xa1in\xc5\xb3 pla\xc4\x8diai naudoti nebuvo galimyb\xc4\x97s, kol neprad\xc4\x97ta i\xc5\xa1gauti daugiau akmens anglies\xc2\xa0\xe2\x80\x93 efektyviausio kuro garui gauti. Daugelis tyrin\xc4\x97toj\xc5\xb3 pripa\xc5\xbe\xc4\xafsta, kad pirmoji moderni pramon\xc4\x97s \xc4\xafmon\xc4\x97 buvo 1761\xc2\xa0m. Birmingeme Matthew Boultono \xc4\xafkurta Soho manufakt\xc5\xabra._NEWLINE_Ma\xc5\xa1in\xc5\xb3 taikymas reikalavo keisti darbo organizavim\xc4\x85. Kai ma\xc5\xa1in\xc5\xb3 diegimas ir samdomasis darbas tapo visuotiniu, darbininkai \xc4\xaf tai reagavo skausmingai. Jau 1779\xc2\xa0m. 8 t\xc5\xabkst. darbinink\xc5\xb3 Anglijoje atakavo fabrik\xc4\x85 ir sudegino j\xc4\xaf iki pamat\xc5\xb3, sukildami prie\xc5\xa1 gerokai efektyvesnes ma\xc5\xa1inas. Apie 1811\xc2\xa0m. tokie protestai prie\xc5\xa1 nauj\xc4\x85 technologij\xc4\x85 ap\xc4\x97m\xc4\x97 jau vis\xc4\x85 Anglij\xc4\x85. Dau\xc5\xbeant fabrikus, buvo paskleisti gandai, kad minios veiksmams vadovavo karalius ar generolas Luddas, d\xc4\x97l ko jud\xc4\x97jim\xc4\x85 pavadino luditais._NEWLINE_XIX a., kadangi medin\xc4\x97s audimo stakl\xc4\x97s buvo nepakankamai tvirtos, imta gaminti metalines ma\xc5\xa1inas\xc2\xa0\xe2\x80\x93 tai skatino metalurgijos pramon\xc4\x97s vystym\xc4\x85. Ie\xc5\xa1kant vis grynesn\xc4\x97s ir tvirtesn\xc4\x97s gele\xc5\xbeies, buvo vystoma ketaus ir plieno gamyba. 1856\xc2\xa0m. seras Henry Bessemeras u\xc5\xbepatentavo konverterin\xc4\xaf plieno gamybos b\xc5\xabd\xc4\x85. Nors i\xc5\xa1 prad\xc5\xbei\xc5\xb3 jis buvo neparankus Vidurio Europos plieno pramonei, kadangi ten gele\xc5\xbeies r\xc5\xabda tur\xc4\x97jo daug fosforo, \xc5\xa1i problema buvo i\xc5\xa1spr\xc4\x99sta 1870\xc2\xa0m. Po to auk\xc5\xa1tos kokyb\xc4\x97s plienas gal\xc4\x97jo b\xc5\xabti lydomas daug pigiau ir gausiau. Plienas ne taip r\xc5\xabdijo kaip gele\xc5\xbeis, buvo patvaresnis ir lengviau apdorojamas, tod\xc4\x97l jis buvo labai pla\xc4\x8diai pritaikytas gele\xc5\xbeinkelio b\xc4\x97giams tiesti, laivams, tiltams, dangorai\xc5\xbeiams, traukiniams statyti, ma\xc5\xa1inoms gaminti. XIX a. 8 de\xc5\xa1imtmetyje i\xc5\xa1radus elektrolitin\xc4\xaf b\xc5\xabd\xc4\x85, i\xc5\xa1 kriolito bei aliuminio oksido lydalo prad\xc4\x97tas gaminti aliuminis. 9 de\xc5\xa1imtmetyje d\xc4\x97l alotropijos rinkoje pasirod\xc4\x97 platus asortimentas auk\xc5\xa1tos kokyb\xc4\x97s lydini\xc5\xb3, tinkam\xc5\xb3 \xc4\xafrankiams ir ginklams gaminti.\n_START_SECTION_\nPramon\xc4\x97s perversmo rezultatai\n_START_PARAGRAPH_\nDarbo pasidalijimas ir specializacija paskatino did\xc5\xbeiul\xc4\xaf na\xc5\xa1umo padid\xc4\x97jim\xc4\x85. Pasikeitusi technologija skatino pramon\xc4\x97s koncentracij\xc4\x85, tod\xc4\x97l vietoje amatinink\xc5\xb3 cech\xc5\xb3 atsirado fabrikai, kuriuose tinkamai ma\xc5\xa1in\xc5\xb3 veiklai palaikyti buvo \xc4\xafdarbinami t\xc5\xabkstan\xc4\x8diai \xc5\xbemoni\xc5\xb3. Juose stengtasi gaminti grei\xc4\x8diau ir pigiau, taikant darbo pasidalijimo princip\xc4\x85: darbininkui teliko be paliovos kartoti elementarius judesius ir jis tapo tik did\xc5\xbeiul\xc4\x97s gamybin\xc4\x97s sistemos sraigteliu._NEWLINE_Pramon\xc4\x97s perversmas taip pat skatino geografin\xc4\x99 \xc4\xafmoni\xc5\xb3 koncentracij\xc4\x85. Gamyklos buvo statomos prie anglies ir gele\xc5\xbeies kasykl\xc5\xb3 arba prie uost\xc5\xb3, kad b\xc5\xabt\xc5\xb3 ar\xc4\x8diau importuoti b\xc5\xabtinas \xc5\xbealiavas. Jos taip pat k\xc5\xabr\xc4\x97si priemies\xc4\x8diuose, kad nepritr\xc5\xabkt\xc5\xb3 darbo j\xc4\x97gos bei rinkos produkcijai realizuoti. M\xc4\x97ginant spr\xc4\x99sti dideli\xc5\xb3 anglies kieki\xc5\xb3 gabenimo problem\xc4\x85, Europoje buvo sukonstruotas gele\xc5\xbeinkelis (1804\xc2\xa0m. angl\xc5\xb3 in\xc5\xbeinierius Richardas Trevithickas sukonstravo pirm\xc4\x85j\xc4\x85 b\xc4\x97giais judan\xc4\x8di\xc4\x85 garo sl\xc4\x97gio varom\xc4\x85 transporto ma\xc5\xa1in\xc4\x85)._NEWLINE_I\xc5\xa1laidos moksliniams tyrimams ir did\xc5\xbeiuli\xc5\xb3 investicij\xc5\xb3 b\xc5\xabtinyb\xc4\x97 vert\xc4\x97 \xc4\xafmones jungti savo kapitalus: tai gimd\xc4\x97 finansin\xc4\x99 koncentracij\xc4\x85.'